Diari Oficial de la Generalitat Valenciana


Sumari del DOGV 6250, del 21-04-2010 (2010/4081)

ACORD de 22 de febrer del 2010, de la Comissió Territorial d'Urbanisme d'Alacant, relatiu al Pla especial per a la creació de sòl dotacional destinat a infraestructures públiques de sanejament al municipi de Sant Joan d'Alacant.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6250

Data del DOGV
:   21-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4081


Data del document
:   22-02-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Sant Joan d'Alacant
    * pla d'urbanisme

ACORD de 22 de febrer del 2010, de la Comissió Territorial d'Urbanisme d'Alacant, relatiu al Pla especial per a la creació de sòl dotacional destinat a infraestructures públiques de sanejament al municipi de Sant Joan d'Alacant. [2010/4081]  
Vist l'expedient de referència i de conformitat amb els següents  
Antecedents  
Primer. Mitjançant l'escrit de 6 de maig de 2009, el qual té entrada al Servei Territorial d'Urbanisme d'Alacant el 7 de maig de 2009, la Mancomunitat de l'Alacantí sol·licita la declaració de compatibilitat en relació amb l'expedient de referència.  
Segon. Segons la documentació aportada per la Mancomunitat de l'Alacantí resulta que l'esmentada Mancomunitat va sotmetre a informació pública el projecte de Pla especial per un termini de trenta dies mitjançant l'Acord de la Junta Rectora de data 24 de febrer de 2009, amb la inserció d'anuncis en el Butlletí Oficial de la Província d'Alacant, de 13 de març de 2009 i en el diari La Verdad, de 13 de març de 2009. Igualment es va exposar un anunci en el tauler d'anuncis de l'Ajuntament de Sant Joan d'Alacant.  
Durant el període d'informació pública es van presentar dues al·legacions, respecte a les quals els serveis tècnics de la Mancomunitat de l'Alacantí ha emés informe.  
Una vegada finalitzat el període d'informació pública, la Junta Rectora de la Mancomunitat de l'Alacantí va acordar en data 5 de maig de 2009 remetre el projecte i les al·legacions presentades al Servei Territorial d'Urbanisme d'Alacant de la Conselleria de Medi Ambient, Aigua, Urbanisme i Habitatge per a la resolució d'aquest.  
Des del Servei Territorial d'Urbanisme d'Alacant, en data 18 de desembre de 2009, es van comunicar a la Mancomunitat de l'Alacantí les circumstàncies següents:  
«Si bé en virtut del conveni firmat amb l'Entitat de Sanejament d'Aigües de la Comunitat Valenciana (EPSAR) de 15 de novembre de 2005 la Mancomunitat pot promoure l'obtenció de les autoritzacions pertinents per als projectes emparats per aquest i podria entendre's que l'actuació es pot sotmetre al règim previst en l'article 98 de la LUV per a la tramitació dels projectes d'obra pública de la Generalitat; no obstant això, l'actuació projectada no és compatible amb l'ordenació urbanística vigent ja que és necessari un canvi en la qualificació del sòl on es pretén instal·lar l'estació de bombament objecte del Pla especial. Per tant, és necessària la tramitació i l'aprovació del pla especial proposat.  
De conformitat amb el que estableix l'article 88.2 de la LUV, i l'article 12 del Reglament dels òrgans territorials i urbanístics de la Generalitat, aprovat per Decret 162/2007 del Consell, en relació amb l'article 89.1 de la LUV, ha d'entendre's que, excepte criteri superior, correspon l'aprovació provisional del Pla especial de referència a la Direcció General de l'Aigua com a competent per raó de la matèria, i la definitiva al conseller de Medi Ambient, Aigua, Urbanisme i Habitatge com a titular de la Conselleria competent en urbanisme.»  
En data 2 de febrer del 2010 té entrada la Resolució de data 27 de gener del 2010 del director general de l'Aigua d'aquesta Conselleria, per la qual s'aprova provisionalment el Pla especial de referència i s'insta l'aprovació definitiva.  
Tercer. L'objecte del Pla especial és el canvi de qualificació d'una parcel·la de sòl urbà de xarxa viària a dotacional múltiple per a instal·lar una infraestructura de sanejament. En concret afecta una parcel·la de 779 m² situada a la confluència del carrer de Tomás Capelo i l'avinguda de Benidorm, i es preveu instal·lar una estació de bombament. La ubicació seleccionada és la més adequada ateses les característiques pròpies de les xarxes principals de gravetat.   
El Pla especial deriva del projecte de l'EDAR Alacantí nord i instal·lacions complementàries. En relació amb aquest, en data 9 de març de 2007 es va emetre declaració d'impacte ambiental de caràcter acceptable per a la totalitat de les obres recollides en la denominada actuació núm. 1: obres de construcció de l'estació depuradora d'aigües residuals Alacantí nord, impulsions i col·lectors.  
Quart. Consta que la Mancomunitat de l'Alacantí va remetre la documentació a l'Ajuntament de Sant Joan d'Alacant en data 9 de març de 2009, sense que conste que l'Ajuntament haja emés informe o dictamen amb relació al seu contingut.  
Cinqué. Durant la informació pública es van presentar les al·legacions següents:  
1. En data 25 de març de 2009, la comunitat de propietaris de l'edifici Las Palmeras. En síntesi, sol·liciten que es reconsidere la ubicació prevista basant-se en possibles molèsties generades per la instal·lació. Mitjançant un escrit presentat en data 22 d'abril de 2009 afigen firmes de veïns de la zona contraris a la instal·lació.  
2. En data 6 d'abril de 2009, les següents comunitats de propietaris: Puerta de San Juan, fase I; Puerta de San Juan, fase II; Tomás Capelo, 43-45; edifici Oslo; apartaments Niza, bloc E; apartaments Niza, bloc B; piscina Niza; edifici El Romeral; en síntesi, sol·liciten que es reconsidere la ubicació prevista basant-se en possibles molèsties generades per la instal·lació.  
Fonaments de dret  
Primer. Hem de determinar primer quin és amb exactitud el pronunciament que se sol·licita de l'òrgan urbanístic de la Conselleria de Medi Ambient, Aigua, Urbanisme i Habitatge.  
Si bé en primera instància la Mancomunitat de l'Alacantí sol·licita la declaració de compatibilitat amb l'ordenació urbanística i territorial, la Resolució del director general de l'Aigua de data 27 de gener del 2010 sol·licita l'aprovació definitiva del Pla especial.  
L'article 97.1 de la LUV estableix que «la realització material de tota obra pública de la Generalitat, els seus organismes, entitats i societats dependents o concessionaris exigeix verificar, prèviament, la compatibilitat d'aquesta amb l'ordenació territorial i urbanística». L'apartat 2 de l'article 97 indica com ha de realitzar-se aquesta verificació: com a regla general, aquesta verificació s'efectua mitjançant la llicència d'obres; però «quan l'obra no estiga sotmesa a llicència» la verificació es farà «sotmetent el projecte bàsic als tràmits propis del procediment d'aprovació dels plans especials», això segons les regles que després es detallen en l'article 98 de la LUV.  
L'article 9.1 de la Llei 2/1992, de 26 de març, de sanejament de les aigües residuals de la Comunitat Valenciana (precepte redactat per l'article 30 de la Llei 10/1998, de 28 de desembre) estableix el següent:  
«L'execució d'obres i instal·lacions d'infraestructura per a l'abastiment d'aigües de caràcter general i de tractament i depuració a què es refereix aquesta llei, per constituir infraestructures d'interés comunitari, no estan sotmeses a l'obtenció de llicència municipal. L'adequació entre les obres i el planejament es verificarà d'acord amb el que disposa la legislació urbanística».  
Així, la d'obra pública que ara ens ocupa no està subjecta a llicència urbanística municipal.  
Tampoc estan subjectes a autorització ambiental integrada o a llicència ambiental. La disposició addicional segona de la Llei 2/2006, de 5 de maig, de prevenció de la contaminació i qualitat ambiental, preveia que el Consell poguera acordar que determinades categories d'activitats, obres i infraestructures de titularitat pública legalment declarades d'interés general quedaren excloses de l'autorització ambiental integrada o de la llicència ambiental. D'aquesta facultat s'ha fet ús a través de l'article 1 del Decret 201/2008, de 12 de desembre, pel qual es regula la intervenció ambiental en les instal·lacions públiques de sanejament d'aigües residuals, que estableix el següent:  
«Queden excloses de l'aplicació del règim d'autorització ambiental integrada o del de llicència ambiental, segons corresponga, les activitats, obres i infraestructures públiques d'evacuació, tractament, depuració i, si és procedent, reutilització d'aigües residuals, com també les obres públiques d'infraestructures per a l'abastiment d'aigües de caràcter general que hagen sigut o siguen declarades legalment d'interés comunitari, i llevat que es tracte d'activitats o instal·lacions referides en l'article 2 i l'annex I de la Llei 16/2002, d'1 de juliol, de prevenció i control integrat de la contaminació, de conformitat amb el que estableixen els articles següents».  
Així, el que la Mancomunitat de l'Alacantí sol·licita de la Direcció General d'Urbanisme és que es dicte la resolució que declare la compatibilitat d'aquestes obres públiques amb l'ordenació urbanística i territorial a què es refereix l'article 98 de la LUV, ja que les obres no estan subjectes a llicència urbanística municipal. En concret, l'article 98 de la LUV disposa el següent:  
«Article 98. Tramitació dels projectes d'obra pública de la Generalitat amb incidència en l'ordenació urbanística.  
1. Quan l'obra no estiga subjecta a llicència es procurarà que els tràmits, fins i tot el de sotmetiment a informació pública, coincidisquen amb els exigibles per a l'aprovació del projecte, amb compliment simultani del que exigeix aquest precepte i la legislació d'obres públiques o d'expropiació forçosa.  
2. La competència per a sotmetre el projecte a informació pública la té l'òrgan promotor del projecte. Si modifica el planejament urbanístic, s'haurà de completar amb els documents característics del Pla especial.  
3. La resolució de l'òrgan promotor que dóna la conformitat al projecte bàsic o la sol·licitud de declaració de la conselleria competent en urbanisme sobre la compatibilitat d'aquesta amb l'ordenació, equival a l'aprovació provisional dels plans especials i en legitimarà la completa realització.  
4. La competència per a declarar la compatibilitat de l'obra pública amb l'ordenació urbanística i territorial la té la conselleria competent en urbanisme, sense perjudici del que disposa la Llei 4/2004, de 30 de juny, d'ordenació del territori i protecció del paisatge, respecte als projectes d'infraestructura d'especial rellevància. En cas de discrepància entre l'òrgan promotor i l'òrgan competent per a atorgar la declaració de compatibilitat, resoldrà el Consell.  
5. Quan l'obra no revista especial interés per a la comunitat local es preveuran les oportunes compensacions per a rescabalar el municipi del cost dels serveis que aquest preste amb vista a possibilitar-ne la construcció.  
6. Quan es tracte de projectes d'obra pública per a la mera reparació, renovació o introducció de millores ordinàries en obres o serveis ja existents, sense alterar la destinació urbanística del sòl, serà innecessari seguir la tramitació prevista en aquest article».  
En aquest sentit, la previsió continguda en l'article 2 del ja esmentat Decret 201/2008, del 12 de desembre, segons la qual «les activitats, les obres i les infraestructures referides en l'article 1 d'aquest decret es tramitaran com a pla especial», ha de considerar-se com una remissió a la tramitació prevista en els articles 97.2.C i 98 de la LUV.  
Segon. S'ha d'assenyalar que l'actuació projectada no és compatible amb l'ordenació urbanística vigent ja que és necessari un canvi en la qualificació del sòl on es pretén instal·lar l'estació de bombament objecte del Pla especial. Per tant, cal la tramitació i aprovació del pla especial proposat.   
I ha de tenir en consideració que si bé en virtut del conveni firmat amb l'Entitat de Sanejament d'Aigües (EPSAR) de 15 de novembre de 2005 la Mancomunitat pot promoure l'obtenció de les autoritzacions pertinents per als projectes emparats per aquest i podria entendre's que l'actuació es pot sotmetre al règim previst en l'article 98 de la LUV per a la tramitació dels projectes d'obra públiques de la Generalitat, la veritat és que la Mancomunitat de l'Alacantí no té competències per a promoure la tramitació d'un Pla especial, ja que la competència sobre l'activitat administrativa d'urbanisme correspon a la Comunitat Valenciana a la Generalitat i als ajuntaments (art. 5 de la LUV) amb caràcter exclusiu.  
En relació amb aquesta qüestió ha d'entendre's d'aplicació l'article 88.2 de la LUV, segons el qual els particulars només poden promoure plans especials com a concessionaris de l'administració, agents d'aquesta, autoritzats per a la prestació de serveis públics o per a realitzar obres afectes a l'esmentat servei públic.  
La competència per a l'aprovació provisional està atribuïda, segons el que disposa l'article 12 del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre, a la direcció general competent per raó de la matèria. En el cas que ens ocupa, a la Direcció General de l'Aigua de la Conselleria de Medi Ambient, Aigua, Urbanisme i Habitatge.  
S'ha de considerar, per tant, que ens trobem davant d'un projecte d'obra pública que va acompanyat d'un Pla especial. En aquest cas es vol aprovar un instrument de planejament urbanístic. La resolució que dicte l'òrgan urbanístic consistirà en una autèntica aprovació d'un Pla, la qual anirà acompanyada de la consegüent declaració de compatibilitat del projecte d'obra pública.  
Tercer. En relació amb la pertinència de l'avaluació ambiental ha de significar-se el següent:  
L'annex I.6.a.4.b del Decret 162/1990, de 25 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental, subjecta a declaració d'impacte ambiental l'actuació següent:  
«Plantes depuradores d'aigües, de nova construcció i les seues modificacions, situades en terrenys seminaturals, naturals o incultes classificats com a sòl no urbanitzable, quan es projecten per a més de 100.000 habitants equivalents, com també el sistema de col·lectors corresponent, excepte en els casos que desenvolupen característiques i traçat recollits en instruments d'ordenació del territori amb declaració d'impacte ambiental positiva».  
D'altra banda, l'article 48.4.e del Reglament de paisatge de la Comunitat Valenciana, aprovat pel Decret 120/2006, d'11 d'agost, estableix que han d'anar acompanyats d'estudi d'integració paisatgística «els projectes sotmesos a avaluació d'impacte ambiental a l'empara del que disposa la Llei 2/1989, de 3 de març i del seu Reglament de desplegament aprovat per Decret 162/1990, de 15 d'octubre».  
Finalment, l'article 2 del Decret 201/2008, de 12 de desembre, pel qual es regula la intervenció ambiental a les instal·lacions públiques de sanejament d'aigües residuals, disposa que «les activitats, obres i infraestructures esmentades en l'article 1 d'aquest decret es tramitaran com un pla especial, incloent la corresponent avaluació ambiental».  
Ha de concloure's que no és preceptiva l'avaluació ambiental en l'expedient que ens ocupa. I això per dues raons:  
- D'una banda, perquè el Pla especial deriva del projecte de l'EDAR Alacantí nord i instal·lacions complementàries. Amb relació a aquest, en data 9 de març de 2007 es va emetre declaració d'impacte ambiental de caràcter acceptable per a la totalitat de les obres recollides en la denominada actuació núm. 1: obres de construcció de l'estació depuradora d'aigües residuals Alacantí nord, impulsions i col·lectors.  
- D'altra banda, perquè el Pla especial afecta exclusivament sòl classificat com a urbà segons el planejament general vigent al municipi.  
Amb més motiu, consta la Resolució de data 26 d'octubre de 2009 de la directora general de Gestió del Medi Natural que en la part dispositiva indica:  
«Considerar vàlida, per al canvi d'ubicació de l'estació de bombament Sant Joan 2, la declaració d'impacte ambiental de l'expedient 002/06-AIA de l'avantprojecte de les obres de construcció de l'estació depuradora d'aigües residuals d'Alacantí nord, impulsions i col·lectors, actuació 1 (projecte segregat del denominat: avantprojecte de l'EDAR Alacantí nord i instal·lacions complementàries), que es va formular amb data 9 de març de 2007, i aplicar els condicionants establits en l'esmentada declaració».  
Quart. Respecte a les al·legacions plantejades durant la informació pública, a les quals s'ha fet referència en l'antecedent cinqué d'aquest informe, i a la vista de l'informe emés pels serveis tècnics de la Mancomunitat de l'Alacantí que consta en l'expedient, ha d'assenyalar-se el següent:   
En principi, ambdues al·legacions plantegen qüestions anàlogues, per la qual cosa es realitza una anàlisi conjunta.  
- Respecte a les possibles molèsties generades per sorolls i olors cal assenyalar que la tecnologia prevista per a aquesta estació de bombament elimina els inconvenients assenyalats. De fet, les dimensions de la instal·lació, superiors a les habituals, són degudes a la grandària de l'equip de purificació de l'ambient del pou de bombament, que garanteix les renovacions d'aire que eviten qualsevol generació de mala olor en l'entorn. A més, els tancaments del pou de bombament són estancs.  
- Respecte a les molèsties derivades de possibles fugues cal assenyalar que no hi ha risc d'eixida d'aigua residual als vials, ja que en el cas d'un mal funcionament o parada dels equips de bombament el pou aconseguirà la seua màxima cota i eixirà per gravetat al col·lector, seguint el recorregut que porta actualment.  
- Respecte a la possibilitat de traslladar la ubicació de l'estació de bombament cal assenyalar que ja el projecte de l'EDAR de l'Alacantí nord i instal·lacions complementàries, que va obtenir declaració d'impacte ambiental acceptable, va fixar la ubicació de l'estació de bombament en la confluència dels carrers assenyalats per ser la més adequada en virtut de la configuració de la xarxa. En aquest moment del procediment s'ha fixat amb precisió la ubicació.   
Cinqué. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre els expedients relatius a plans especials de municipis de menys de 50.000 habitants, de conformitat amb l'article 10.a) del Reglament dels òrgans urbanístics de la Generalitat Valenciana, aprovat per Decret 162/2007, de 21 de setembre, del Consell de la Generalitat.  
Vistos els preceptes legals esmentats; la Llei 30/92, de 26 de novembre, de règim jurídic de les administracions públiques i del procediment administratiu comú en la redacció donada per la Llei 4/1999, i la resta de disposicions de general i pertinent aplicació, la Comissió Territorial d'Urbanisme, acorda:  
1. Desestimar les al·legacions formulades durant la informació pública, per les raons assenyalades en el fonament quart d'aquest acord.  
2. Aprovar definitivament el Pla especial per a la creació de sòl dotacional destinat a serveis urbans d'infraestructures públiques de sanejament del municipi de Sant Joan d'Alacant.  
3. Publicar íntegrament aquest acord aprovatori en el Diari Oficial de la Comunitat Valenciana a l'efecte de la immediata entrada en vigor d'aquest, de conformitat amb el que disposa l'art. 104 de la Llei 16/2005, urbanística valenciana, ja que el document no té normes urbanístiques.  
Contra l'instrument de planejament aprovat pot interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga exercir qualsevol altre recurs o acció que es considere oportú.  
Alacant, 22 de febrer de 2010.- La secretària de la Comissió Territorial d'Urbanisme: Esther Valls Parres.